KIRJALLINEN KYSYMYS P-2451/00 esittäjä(t): Roberto Bigliardo (TDI) komissiolle. Acerran kuntaan (Napoli) rakennettava polttolaitos.



Virallinen lehti nro 089 E , 20/03/2001 s. 0196 - 0197



KIRJALLINEN KYSYMYS P-2451/00 esittäjä(t): Roberto Bigliardo (TDI) komissiolle (11. heinäkuuta 2000) Aihe: Acerran kuntaan (Napoli) rakennettava polttolaitos Onko komissio tietoinen Campanian alueneuvoston puheenjohtajan tekemästä huolestuttavasta päätöksestä, jonka mukaan asetuksen 161 nojalla (Campanian alueen virallinen tiedotuslehti 26.6.2000) Acerran kunnan alueelle perustetaan polttolaitos, jonka rakennustyöt oli määrä aloittaa 7.6.2000 siitä huolimatta, että Acerran kunnanvaltuusto on toistuvissa käsittelyissä yksimielisesti ilmoittanut vastustavansa tämän tyyppisen laitoksen rakentamista? Acerran aluetta rasittavat erityisesti teollisuuslaitokset, joiden ympäristövaikutukset ovat vakavia (kuten esimerkiksi Montefibre), ja kunnan asukkaat ovat syvästi huolestuneita siitä, että myös Acerraa ympäröivillä alueilla Casalnuovosta Calvanoon on teollisia polttolaitoksia ja muita laitoksia, joilla saattaa olla haitallisia vaikutuksia ympäristöön. Tutkimusten mukaan Acerran alueella asukkaiden kuolleisuus syöpään on korkea. Voisiko komissio ottaa yhteyttä Campanian alueneuvostoon, jotta voitaisiin välttää valtakiista Acerran kunnan kanssa, jolla on täysi oikeus vastustaa ylemmältä tasolta ilman riittäviä perusteluja tehtyä päätöstä ja pyytää viranomaisia kutsumaan koolle asianmukainen kokous, jotta voidaan selvittää julkiseen hallintoon liittyvät ongelmat, joita asukkaiden keskuudessa syntynyt eripura saattaa aiheuttaa? Margot Wallströmin komission puolesta antama vastaus (7. syyskuuta 2000) Komissio on velvollinen varmistamaan, että yhteisön lainsäädäntöä sovelletaan oikein kaikissa jäsenvaltioissa. EY:n perustamissopimuksen 211 artiklassa (entisessä 155 artiklassa) määrätään, että turvatakseen yhteismarkkinoiden moitteettoman toiminnan ja kehityksen komissio huolehtii siitä, että tämän sopimuksen määräyksiä sekä toimielinten sen nojalla antamia säännöksiä ja määräyksiä noudatetaan. EY:n perustamissopimuksen 226 artiklassa (entisessä 169 artiklassa) puolestaan määrätään seuraavaa: Jos komissio katsoo, että jäsenvaltio on jättänyt täyttämättä sille tämän sopimuksen mukaan kuuluvan velvollisuuden, komissio antaa asiasta lausunnon perusteluineen varattuaan ensin sille valtiolle, jota asia koskee, tilaisuuden esittää huomautuksensa. Jos valtio, jota asia koskee, ei noudata lausuntoa komission asettamassa määräajassa, komissio voi saattaa asian yhteisöjen tuomioistuimen käsiteltäväksi. Italian eri hallintoelinten väliset sisäiset valtakiistat eivät kuulu ole yhteisön tasolla käsiteltäviä asioita. Oleellista on ainoastaan se, että yhteisön lainsäädäntöä noudatetaan asianmukaisesti. Tähän nimenomaiseen tapaukseen sovelletaan ympäristöarviointeja koskevien yhteisön direktiivien säännöksiä (tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annettu direktiivi 85/337/ETY(1) sekä direktiivin 85/337/ETY muuttamisesta 3. maaliskuuta 1985 annettu direktiivi 97/11/EY(2)). Komissio arvio tilannetta tämän oikeusperustan pohjalta. Parlamentin jäsenen mainitsemien tietojen perusteella ja yhteisön lainsäädännön soveltamiseen liittyvien valitusperusteiden puuttumisen vuoksi tällä hetkellä ei kuitenkaan voida todeta, että edellä mainittuja direktiivejä olisi rikottu. (1) EYVL L 175, 5.7.1985. (2) EYVL L 73, 14.3.1997.